曹既見和復次韵
作者：蘇軾
朝代：宋

paragraphs: 造物本兒嬉，風噫雷電笑。
誰令妄驚怪，失匕號萬竅。
人人走江湖，一一操網釣。
偶然連六鼇，便謂此手妙。
空令任公子，三歲蹲海徼。
長貧固不辭，一死實未料。
難將蓍草算，除用佛眼照。
何人嗣家學，恨子兒尚少。
嗟我與曹君，衰老世不要。
空言今無救，奇志後必耀。
吟君五字詩，義重千金弔。
收藏慎勿出，免使羣兒譙。